《寄范安道》
宋代·马存

西山石脚盘如城，芙蓉峰插龙泉精。有客高卧青云层，孤吟自作太古声。

古声无味淡如水，今人有耳甜如饧。君不见登高山，泛流水，子期已没不复生，几世几年无此耳。

恨君不到苍岩阴，不见此客摇头吟。千崖万壑群动息，相知唯有清泉音。

春风捲野浓如波，着人如醉将奈何。几时见我铜鞮陌，为唱襄阳拍手歌。

作者简介：饶州乐平人，字子才。哲宗元祐三年进士。师事徐积，为文雄直。历官镇南节度推官，再调越州观察推官。早卒。有文集。